Solvut il-misteru ta' mijiet ta' ljunfanti li mietu fil-Botswana
Imtella' Settembru 21, 2020 - Aġġornata 21 Ta' Settembru, 2020 6:00pm Il-mewt ta' mijiet ta' ljunfanti f'daqqa fil-Botswana iktar kmieni din is-sena qajjem tħassib għal din l-ispeċi fl-Afrika li diġà tinsab fir-riskju tal-estinsjoni. Huwa kkalkulat li bejn Mejju u Ġunju mietu mat-330 iljunfant wara li l-ewwel karkassi ntlemħu f'Okavango Delta. Ħafna mill-karkassi nstabu fejn l-għadajjar, iżda kien hemm dubju dwar kemm huwa possibbli li l-iljunfati mietu wara li xorbu l-ilma. Iżda minn testijiet li saru fil-laboratorji fl-aħħar xhur irriżulta li l-iljunfanti fil-fatt mietu wara li xorbu mill-ilma qiegħed, li fih nibtet batterja tossika. Il-batterja ġġib l-isem cyanobacteria, li tista' tikber fl-ilma bħala blue-green algae. F'ammonti kbar din issir perikoluża għan-nies u l-annimali, kemm jekk jgħumu fl-ilma kkontaminat u wisq iktar jekk jixorbuh. L-iljunfanti waqfu jmutu lejn l-aħħar ta' Ġunju, meta l-għadajjar bdew jinxfu.